Sisu Heikkeri

**Sisu Salomon Heikkeri** (s. 25. maaliskuuta 2004 Helsinki) on suomalainen jääkiekkomaalivahti, joka pelaa SM-liigajoukkue Mikkelin Jukureissa vuokralla Mestis-joukkue Jokereista.

## Ura
### Seuraura
Heikkeri aloitti jääkiekkoilun Jokereissa kahdeksanvuotiaana. Hän pelasi kauden 2021–2022 suurimmaksi osaksi seuran U20-joukkueessa, mutta osan kaudestaan myös U18-joukkueessa, jossa Heikkeri voitti SM-hopeaa. Kaudella 2022–2023 hän jakoi varsin tasaisesti U20-joukkueen torjuntavastuun Henri Risikon kanssa, mutta jäi pudotuspeleissä pääasialliseksi kakkosmaalivahdiksi. Heikkeri voitti kauden päätteeksi U20 SM-hopeaa. Kaudella 2023–2024 hän nousi Jokereiden selkeäksi ykkösmaalivahdiksi.

Huhtikuussa 2024 Heikkeri teki Jokereiden kanssa 1+1-vuotisen Mestis-sopimuksen. Hän lähti kauteen 2024–2025 joukkueen toisena maalivahtina Henri Risikon aisaparina. Heikkeri nousi kauden edetessä kuitenkin Jokereiden selkeäksi ykkösmaalivahdiksi. Hänet äänestettiin Mestiksen marraskuun kuukauden pelaajaksi. Heikkeri pelasi runkosarjassa 32 ottelua torjuen 20 voittoa ja peräti yhdeksän nollapeliä, joilla hän sivusi Mestiksen kaikkien aikojen yhden kauden nollapeliennätystä, joka on Mikko Strömbergin hallussa kaudelta 2004–2005. Heikkeri pelasi tosin yhdeksän ottelua vähemmän kuin Strömberg. Hänellä oli myös sarjan paras torjuntaprosentti (92,6%) ja päästettyjen maalien keskiarvo (1.38). Pudotuspeleissä Heikkeri pelasi kymmenen ottelua torjuen kahdeksan voittoa ja kaksi nollapeliä. Hänellä oli Mestiksen paras torjuntaprosentti (90,8%) ja PMK (1.72). Heikkeri torjui Jokereille kauden päätteeksi Mestiksen mestaruuden. Hänet palkittiin kauden päätteeksi sarjan parhaana maalivahtina Pasi Nurminen -palkinnolla ja äänestettiin ensimmäiseen tähdistökentälliseen. Heikkeri pelasi myös neljä liigakarsintaottelua.

Toukokuussa 2025 Heikkeri teki Jokereiden kanssa kaksivuotisen jatkosopimuksen. Kaudella 2025–2026 hänen vastuunsa jäi tulokaskautta pienemmäksi, kun joukkueen maalivahtiosasto vahvistui syyskauden aikana Veini Vehviläisellä. Heikkeri pelasi 12 ottelua, kunnes helmikuussa 2026 Jokerit vuokrasi hänet loppukaudeksi SM-liigajoukkue Mikkelin Jukureihin, joka vastaavasti vuokrasi Jokereiden suuntaan Eetu Anttilan. Heikkeri siirtyi Jukureihin ensisijaisesti paikkaamaan Matthieu Herpinin loukkaantumista. Hän teki liigadebyyttinsä 18. helmikuuta 2026 vieraissa Porin Ässiä vastaan, kun Heikkeri vaihdettiin Evan Buitenhuisin tilalle Jukurien maalinsuulle ottelun kolmanteen erään Ässien johtaessa lukemin 4–1. Hän torjui erän aikana kahdeksan kertaa, eikä Heikkeri päästänyt maaliakaan. Jukurit hävisi ottelun lopulta kuitenkin lukemin 3–5. Ensimmäisen SM-liigaottelunsa aloittavana maalivahtina hän pelasi 27. helmikuuta 2026 vieraissa Helsingin IFK:ta vastaan. Heikkeri torjui Jukurien 3–2-jatkoaikavoittoon päättyneessä ottelussa 27 kertaa. Johan Motin valitsi hänet ottelun Alumnien tähtien kakkostähdeksi. Heikkeri pelasi Jukureissa kolmessa runkosarjaottelussa. Hän vahvisti myös seuran U20-joukkuetta kolmessa pudotuspeliottelussa.

### Maajoukkueura
Heikkeri osallistui helmikuussa 2022 Suomen alle 18-vuotiaiden maajoukkueen pelileirille, mutta hän ei ole kuitenkaan pelannut maaotteluita.

## Yksityiselämä
Heikkeri valmistui ylioppilaaksi Pohjois-Haagan yhteiskoulusta keväällä 2024.

## Tilastot

## Lähteet
*
*
*

### Viitteet